Karina Lorentzen Dehnhardt (SF), 2023-04-11:
Det her handler jo om at lave en undersøgelseskommission, som skal undersøge forløbet omkring hjemsendelsen af en gruppe af ledende medarbejdere i Forsvarets Efterretningstjeneste i august 2020.
Kommissionen skal undersøge, om der ved den lejlighed blev varetaget usaglige hensyn.
Jeg skal starte med at sige, at vi i SF egentlig havde tillid til, at når anklagemyndigheden har valgt at rejse en tiltale mod Lars Findsen og Claus Hjort Frederiksen, er det faktisk, fordi der nok er en sag.
Man må nemlig ikke rejse en sag, uden at man også har en begrundet forventning om, at man også kan vinde den.
Derfor var det ikke vores behov, at vi fik sat gang i en undersøgelse, før vi havde et resultat af straffesagerne.
Vi har også hele tiden sagt, at hvis der var flertal for en undersøgelse, ville vi ikke stille os i vejen, men så ønskede vi også, at forløbet omkring Samsam-sagen også blev inkluderet.
Men, altså, grundlæggende synes vi, at det havde været bedst, at retssagerne blev afviklet først.
Nu er det jo så sådan, at regeringen rent faktisk har valgt at sætte en undersøgelse af en del af forløbet i gang, og det bakker vi selvfølgelig op.
Og måske er det også fint nok, at regeringen går ind i en undersøgelse af sagen, så vi kan få renset luften omkring tjenesternes meget vigtige arbejde og få repareret tilliden til vores bærende institutioner, som man må sige har været under pres her.
Men vi synes så også, at hvis man skal lave en undersøgelse og sikre, at luften rent faktisk bliver renset, så skal vi også sikre, at alt bliver undersøgt.
Vi vil derfor anbefale, at man ikke lægger nogen begrænsning på, hvad en kommission skal undersøge, og vi synes faktisk slet ikke, at det kun er hjemsendelsen af ledelsen, der skal undersøges,
men at det i høj grad også er hjemsendelsen af andre medarbejdere.
Dem synes jeg vi har hørt for lidt om i den her debat, for hvad skete der egentlig med dem?
Derfor vil jeg også gerne varsle, at der er et ændringsforslag på vej om en udvidelse.
Desværre lægger regeringspartierne op til en spinkel undersøgelse med et alt for begrænset kommissorium, og det sker, på trods af at et stort flertal inden valget klart sagde, at der var brug for en grundig undersøgelse af FE-sagen, herunder også af Samsam-sagen.
Og nu kan det godt være, at hr. Morten Dahlin sagde, at den her undersøgelse præcis svarer til det, som Venstre ønskede før valget.
Men jeg er nødt til at sige, at jeg nu har kigget jeg lidt dybere i mediehavet og har konstateret, at der i hvert fald i en artikel står: På dagens pressemøde fremlagde Jakob Ellemann-Jensen og Søren Pape Poulsen tre forhold, som den borgerlige blok ønsker undersøgt.
Jeg kan konstatere, at Venstre i hvert fald har ændret mening.
Så vil jeg sige, at det her oplæg, som vi nu står med, i værste fald risikerer at føre til, at vi hverken opnår den tiltrængte klarhed i forhold til de mange elementer i sagen eller ro om FE's vigtige arbejde.
Og så vil jeg også tilføje, at vi jo i Folketinget efter mange års overvejelser er nået frem til en model, som gør, at Folketinget kan undersøge sager, hvor der er mistanke om, at regeringen eller ledende embedspersoner har forfulgt usaglige hensyn eller har begået ulovligheder.
Derfor synes vi, at det er rigtigst at placere en undersøgelse i regi af Folketinget.
Det kan godt være, at alle har tillid til, at undersøgelsen ligesom kan starte i Justitsministeriet.
Vi ved godt, at der er klassificerede oplysninger, men det går altså ikke, at ministerierne undersøger sig selv, så vi må finde en model, hvor det kan ske i regi af Folketinget.
Det siger vi alene for at sikre, at der ikke efterfølgende skal komme en diskussion om, hvorvidt det var uvildigt, og om det så var skåret rigtigt osv. osv.
Altså: Ingen begrænsninger på kommissionen, og kommissionen skal ligge i Folketinget.
Det kommer vi jo nok næppe igennem med, for der er et flertal for at skære undersøgelsen, som den foreligger i dag, og vi gør os ikke nogen illusioner om, at man kan ændre på det.
Så vi bakker selvfølgelig den undersøgelse op, der ligger her,
men advarer om, at den nok ikke bringer den store klarhed.
Tak for ordet.